KAPITULO 120
Agbunga kas Kadagiti Sanga ken Agbalin a Gagayyem ni Jesus
TI PUDNO A PUON TI UBAS KEN DAGITI SANGA
NO KASANO TI AGTALINAED ITI AYAT NI JESUS
Naimpusuan a pinaregta ni Jesus dagiti matalek nga apostolna. Naladawen iti rabii, mabalin a parbangon idin. Adda imbaga ni Jesus a makatignay nga ilustrasion:
Kinunana: “Siak ti pudno a puon ti ubas, ket ti Amak ti agay-aywan.” (Juan 15:1) Ti ilustrasionna ket kapada ti naibaga ginasut a tawen ti napalabasen maipapan iti nasion ti Israel, a naawagan idi iti ubas ni Jehova. (Jeremias 2:21; Oseas 10:1, 2) Nupay kasta, binaybay-an ni Jehova dayta a nasion. (Mateo 23:37, 38) Gapuna, mangibagbaga ni Jesus iti baro a banag. Isu ti puon ti ubas nga ay-aywanan ni Amana manipud pay idi pinulotanna ni Jesus iti nasantuan nga espiritu idi 29 C.E. Ngem impakita ni Jesus a ti ubas ket saan laeng a mangisimbolo kenkuana. Kinunana:
“[Ni Amak] putdenna dagiti sanga a saan nga agbunga, ket dalusanna dagiti sanga nga agbungbunga, tapno ad-adu pay ti ibungada. . . . No kasano a saan a makapagbunga ti sanga a bukbukodna malaksid no agtalinaed a naisilpo iti puon ti ubas, saankayo met a makapagbunga malaksid no agtalinaedkayo a naikaykaysa kaniak. Siak ti puon ti ubas; dakayo dagiti sanga.”—Juan 15:2-5.
Inkari ni Jesus kadagiti matalek nga adalanna a kalpasan ti ipapanawna, mangibaon iti katulongan, ti nasantuan nga espiritu. Kalpasan ti 51 nga aldaw, idi inawat dagiti apostol ken ti dadduma dayta nga espiritu, nagbalinda a sanga ti ubas. Ket amin dagiti “sanga” masapul nga agtalinaedda a maikaykaysa ken Jesus. Tapno maaramid ti ania?
Inlawlawagna: “Agbunga iti adu daydiay agtalinaed a naikaykaysa kaniak ken naikaykaysaak kenkuana, ta awan ti maaramidanyo no naisinakayo kaniak.” Dagitoy a “sanga”—dagiti matalek a pasurotna—agbungada iti adu, tuladenda dagiti galad ni Jesus, aktiboda a mangipakaammo iti sabsabali ti maipapan iti Pagarian ti Dios, ken agaramidda iti ad-adu pay nga adalan. No ngay saan nga agtalinaed ti maysa a naikaykaysa ken Jesus ken saan nga agbunga? Kinuna ni Jesus: ‘Ti saan nga agtalinaed a naikaykaysa kaniak ket maibelleng.’ Iti sabali a bangir, kinuna ni Jesus: “No agtalinaedkayo a naikaykaysa kaniak ken agtalinaed ti sasaok iti pusoyo, kiddawenyo ti aniaman a kayatyo ket mapatganto.”—Juan 15:5-7.
Imbaga manen ni Jesus ti naminduan nga imbagana—ti panangtungpal kadagiti bilinna. (Juan 14:15, 21) Imbagana ti maysa a kangrunaan a pamay-an a mangipakita a tungtungpalenda dayta. Kinunana: “No tungpalenyo dagiti bilinko, makapagtalinaedkayo iti ayatko, no kasano a tinungpalko dagiti bilin ti Ama ket nagtalinaedak iti ayatna.” Ngem saan la a dayta ti ramanen ti panangayat ken Jehova a Dios ken ti Anakna. Kinuna ni Jesus: “Ibilinko nga agiinnayatkayo kas iti panagayatko kadakayo. Awan ti ayat nga umartap iti daytoy, nga isakripisio ti maysa ti biagna maipaay kadagiti gagayyemna. Dakayo ti gagayyemko no tungpalenyo dagiti bilinko.”—Juan 15:10-14.
Sumagmamano nga oras laengen, ipakitanto ni Jesus ti ayatna babaen ti panangipaayna iti biagna para iti amin nga agtignay gapu iti pammatida kenkuana. Ti ulidanna ti mangtignay koma kadagiti pasurotna a mangipakita iti kasta a managsakripisio a panagayat iti maysa ken maysa. Daytoy nga ayat ti pakabigbiganda, kas immun-una nga imbaga ni Jesus: “Maammuanto ti amin a dakayo dagiti adalak—no agiinnayatkayo.”—Juan 13:35.
Masapul a maawatan koma dagiti apostol no apay nga inawagan ida ni Jesus a “gagayyemko.” Imbagana no apay: “Awagankayo iti gagayyem, ta impakaammok kadakayo ti amin a nangngegko iti Amak.” Talaga a nakapatpateg ti relasionda—ti agbalin a nasinged a gayyem ni Jesus ken ti mangammo iti imbaga ti Amana kenkuana! Ngem tapno matagiragsakda ti panaggagayyemda, masapul nga ‘agtultuloyda nga agbunga.’ No aramidenda dayta, kinuna ni Jesus, “patgan ti Ama ti aniaman a kiddawenyo iti naganko.”—Juan 15:15, 16.
Ti panagiinnayat dagiti adalanna, dagiti “sanga,” ti makatulong kadakuada nga agibtur. Imbagana kadakuada a guraen ida ti lubong, ngem pinabilegna ida. Kinunana: “No guraennakayo ti lubong, laglagipenyo a siak ti immun-una a ginurana sakbay a ginuranakayo. No pasetnakayo ti lubong, maayatan koma kadakayo ti lubong. Saankayo a paset ti lubong, . . . isu a guraennakayo ti lubong.”—Juan 15:18, 19.
Inlawlawag ni Jesus no apay a guraen ida ti lubong. Kinunana: “Aramidendanto amin dagitoy kadakayo maigapu iti naganko, ta saanda nga am-ammo Daydiay nangibaon kaniak.” Imbaga ni Jesus a dagiti inaramidna a milagro ti mangpaneknek a nakabasol dagiti nanggura kenkuana: “No saanda koma a nakita dagiti milagro nga inaramidko a saan a maaramidan ti sabali, awan koma ti basolda; ngem ita, nakitadak ken ginuradak kasta met ti Amak.” Kinapudnona, natungpal ti padto gapu iti pananggurada ken Jesus.—Juan 15:21, 24, 25; Salmo 35:19; 69:4.
Inkari manen ni Jesus a mangibaon iti tumulong kadakuada, ti nasantuan nga espiritu. Dayta a nabileg a puersa ket magun-odan ti amin a pasurotna ken makatulong kadakuada nga agbunga, ken ‘mangsaksi.’—Juan 15:27.
pag_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn